**Cântec popular**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când pe lume-am apărut

La o margine de Prut,

Lângă râul pătimit,

O străină m-a răpit

Şi astfel mă legăna:

„Nani, nani, nani-na,

Peste Prut trăiesc jandarmi,

Să creşti mare, să îi sfarmi!

Peste Prut trăiesc potăi,

Iar nu frăţiorii tăi!

De-or striga: „române drag”,

Pune mâna pe ciomag,

De-ai să-i vezi cântând de dor,

Pune mâna pe topor!

De ţi-or spune că ţi-s fraţi

Să nu-i laşi nespintecaţi!”

Copil prost, copil furat,

Frate, rău te-am supărat!

Dar eu nici o vină n-am,

Fost-am despărţit de neam

Şi chiar Domnul Cel de Sus

A tăcut şi nu mi-a spus

Care e măicuţa mea

Şi nici maica spusu-mi-a.